গণশিল্পী সংস্থা পাবনা আঞ্চলিক কমিটির উদ্যোগে বাউল গানের সুরের ধারায় স্নাত হলো পাবনা শহরবাসী। মাটির টানে বাউল গানে শ্লোগান নিয়ে  দ্বিতীয় বারের মত পৌর মিলনায়তন আঙিনায় ১০ মার্চ থেকে তিনদিনের জন্য এ উত্সবের আয়োজন হয়েছিল। উত্সবে দেশের বিভিন্ন অঞ্চলে বাউল শিল্পীরা অংশ নিয়ে শ্রোতাদের গানের সুরে তন্ময় করে রাখেন। প্রতিদিন ছিল গান শুনতে আসা শ্রোতাদের বিপুল সমারোহ। উত্সবে দেশের প্রখ্যাত বাউল শিল্পী পাগলা বাবলু ওরফে ক্ষ্যাপা বাবলু, আব্দুর রব ফকির ও আব্দুর রাজ্জাক ফকিরকে বাউল সম্মামনা প্রদান করা হয়। তারা অনুভূতি ব্যক্ত করলেন, সৃষ্টিকর্তার কাছে পৌঁছুতে গেলে মা, মাটি আর মানুষের সাথে মিশে থাকতে হবে। অন্তরে কলুষতা থাকলে চলবে না। গণশিল্পী সংস্থার  স্থানীয় সভাপতি অধ্যাপক শিবজিত নাগের সভাপতিত্বে তিনদিনে যথাক্রমে লালন সাঁই, কাঙাল হরিনাথ মজুমদার, বাউল সাধক মেছের শাহ সম্পর্কে বিষয় ভিত্তিক আলোচনা হয়। আলোচনায় অংশ নেন প্রফেসর মোহাম্মদ কামরুজ্জামান, ড. সিরাজুল ইসলাম, ড. শামসুল বারী, ডাঃ সরোয়ার জাহান ফয়েজ, অধ্যাপক মনোয়ার হোসেন জাহেদী, এড. শফিকুল ইসলাম শিবলী প্রমুখ। আলোচনায় উঠে আসে হাছন রাজা ও শাহ আব্দুল করিমের কথা। রুমী খোন্দকার, পাবনা সংবাদদাতা